പി വി അന്വറിന്റെ പാര്ക്കിലെ തടയണകള് പൊളിക്കണം കോടതിയലക്ഷ്യ നോട്ടീസിന് പിന്നാലെ ഉത്തരവിറക്കി കളക്ടര് കക്കാടം പൊയിലിലെ നാല് തടയണകള് ഒരു മാസത്തിനകം നീക്കം ചെയ്യണം ഉടമകള് പൊളിച്ചില്ലെങ്കില് പഞ്ചായത്ത് സെക്രട്ടറി തടയണ പൊളിച്ച് ചെലവ് ഈടാക്കാന് നിര്ദ്ദേശം കോഴിക്കോട്: നിലമ്ബൂര് എംഎല്എ പി വി അന്വറിന്റെ കോഴിക്കോട് കക്കാടം പൊയിലിലെ പാര്ക്കിന് വേണ്ടി നിര്മ്മിച്ച തടയണകള് പൊളിച്ച് നീക്കാന് കോഴിക്കോട് കളക്ടറുടെ ഉത്തരവ്. പിവിആര് നാച്വര് റിസോര്ട്ടിന് വേണ്ടി നിര്മ്മിച്ച നാല് തടയണകളാണ് ഒരു മാസത്തിനകം പൊളിച്ച് നീക്കാന് കളക്ടര് ഉത്തരവിട്ടത്. പാര്ക്ക് ഉടമകള് തടയണ പൊളിക്കാന് തയാറായില്ലെങ്കില് കൂടരഞ്ഞി പഞ്ചായത്ത് സെക്രട്ടറി തടയണ പൊളിച്ച് അതിന്റെ ചെലവ് ഉടമകളില്നിന്ന് ഈടാക്കണമെന്നും ഉത്തരവില് നിര്ദ്ദേശമുണ്ട്. നീരൊഴുക്ക് തടസ്സപ്പെടുന്ന രീതിയിലാണ് തടയണ നിര്മ്മിച്ചിരിക്കുന്നതെന്നാണ് ഉത്തരവില് ചൂണ്ടിക്കാട്ടിയിരിക്കുന്നത്. ഹൈക്കോടതി കോടതിയലക്ഷ്യ നടപടി തുടങ്ങിയതിന് പിന്നാലെയാണ് കളക്ടര് ഉത്തരവ് പുറത്തിറക്കിയത്. 2003 ലെ കേരള ഇറിഗേഷന് ആക്ട് പ്രകാരം സ്വകാര്യ ഭൂമിയിലല്ലാത്ത പുഴ, തോട്, നീര്ച്ചാല്, അരുവി, തടാകം എന്നിവ ജലാശയങ്ങളാണ്. ഇവ സര്ക്കാരിന്റെ സ്വത്തായാണ് പരിഗണിക്കുന്നത്. ഇതിന് കുറുകെയായി സ്വകാര്യ വ്യക്തികള് തടയണ നിര്മ്മിക്കുന്നതും വെള്ളം വഴിതിരിച്ച് വിടുന്നതും നേരത്തെ തന്നെ നിരോധിച്ചിട്ടുള്ളതാണ്. ഇത് ചൂണ്ടിക്കാട്ടിയാണ് പി വി അന്വര് എംഎല്എയുടെ കക്കാടം പൊയിലിലെ പാര്ക്കിലെ നാല് തടയണകളും ഒരുമാസത്തിനകം പൊളിക്കണമെന്നാണ് നിര്ദ്ദേശം. പാര്ക്കിന്റെ ഭാഗമായി തടയണകളും കെട്ടിടങ്ങളും നിര്മ്മിച്ചത് നിയമ വിരുദ്ധമാണെന്ന് കാട്ടി പരിസ്ഥിതി പ്രവര്ത്തകര് നല്കിയ ഹര്ജിയില് പരിശോധിച്ച് നടപടിയെടുക്കാന് 2020 ഡിസംബറില് ഹൈക്കോടതി ഉത്തരവിട്ടിരുന്നു. എന്നാല് കളക്ടര് മാസങ്ങള് കഴിഞ്ഞിട്ടും നടപടിയെടുക്കാത്തതിനെതിരെ ഹൈക്കോടതി കോടതിയലക്ഷ്യ നോട്ടീസ് അയച്ചിരുന്നു. ഇതിന് പിന്നാലെയാണ് പുതിയ നടപടി. Stories you may Like